En 41-årig norsk kvinde så sig tilsyneladende sur på en Tesla torsdag morgen. Klokken 7.05 påkørte kvinden den populære elbil på motorvej E45 ved Hobro i nordgående retning. Her overhalede hun en 32-årig mand fra Hassel indenom i sin Hyundai. I den forbindelse kørte kvinden med 130 kilometer i timen ind i siden på teslaen, så der skete et sammenstød. Hun kørte videre efter påkørslen uden at give sig til kende. - Det lykkes at finde kvinden og få hende standset oppe ved Aalborg, siger politikommissær Lars Rosenvinge. Skete med vilje Her fik politiet afhørt kvinden, som påtog sig skylden. Derfor fik kvinden lov til at køre videre til Hirtshals og hoppe på en færge mod Norge. I mellemtiden fandt politiet ud af, at føreren af Teslaen havde optagelser af hændelsen via bilens kamera. - Her kan man se, at hun har påkørt bilen forsætligt, siger Lars Rosenvinge og fortsætter: - De to bilister kendte ikke hinanden, så om hun blot har været irriteret over at have kørt i den anden vognbane, ved vi ikke endnu, siger han og refererer til, at Teslaen kørte i overhalingsbanen, da kvinden overhalede indenom. I mellemtiden nåede kvinden med færgen til Norge. -	Det er selvfølgelig et hængeparti, vi har med det norske politi, at vi skal kontakte dem omkring denne sag, siger Lars Rosenvinge og understreger, at afsløringen fra optagelserne ændrer sagens karakter. - Der skal ikke meget til, for at det kan gå rigtig galt med den fart, slutter han.

Referat:
Kvinden nåede at komme på en færge mod Norge, inden politiet opdagede, hvad Teslaen havde optaget.